Gvadarski zaljev
Gvadarski zaljev (, Halidž-e Gavater) nalazi se na krajnjem sjeveroistoku većeg Omanskog zaljeva i proteže se oko 32 km u smjeru istok-zapad odnosno 16 km u smjeru sjever-jug. Makranska obala zaljeva s pripadajućom morskom površinom politički je podijeljena približno na pola, od čega zapadni dio pripada Iranu, a istočni Pakistanu. Ova granica ustanovljena je Goldsmidovom arbitražom 1871. godine kada su razgraničena sporna područja između kadžarskog Irana i Britanskog Carstva (Britanske Indije). Površina zaljeva, približno određena rtovima Ras-Fasteh (Iran) i Ras-Dživani (Pakistan), iznosi oko 450 km². Litoralni pojas uz sjevernu obalu izrazito je blagog nagiba, dok je s bočnih strana dosta strmiji. U Gvadarski zaljev ulijevaju se tri vodotoka – rijeka Daštijari (ili Rud-e Bahu-Kalat) i potok Ab-e Šur s iranske strane, te rijeka Dašt s pakistanske. Mjesta na obali zaljeva uključuju pakistanski grad Dživani i selo Okar, te iranska naselja Pasabandar i Gavater (ili Gvadar, po kojem je zaljev imenovan). Istoimeni pakistanski grad Gvadar ne leži na obali Gvadarskog zaljeva već se nalazi 50 km istočnije, uz Zapadnogvadarski i Istočnogvadarski zaljev.

Povezano 
 Omanski zaljev
 Arapsko more
 Indijski ocean

Vanjske veze 
  Gwādar Bay, Encyclopædia Britannica

Zaljevi u Iranu
Zaljevi u Pakistanu
Zaljevi Indijskog oceana
Sistan i Balučistan